קים דה-ג'ונג

קים דה-ג'ונג (בקוריאנית: 김대중, מבוטא כ"קִים דֶה ג'וּנְג", IPA: /kim.dɛ.ʥuŋ/; 6 בינואר 1924 – 18 באוגוסט 2009) היה נשיא קוריאה הדרומית בשנים 1998–2003, וחתן פרס נובל לשלום לשנת 2000.

במשך שנים רבות היה קים בין המתנגדים הבולטים למשטר בקוריאה הדרומית ופעיל למען הדמוקרטיה, פעילות שעלתה לו במאסר ובגלות. באותה תקופה הוכרז אסיר מצפון על ידי ארגון אמנסטי אינטרנשיונל. הוא חזר לארצו עם כינונה מחדש של הדמוקרטיה, והתמודד על הנשיאות ב-1987, בבחירות הדמוקרטיות הראשונות שנערכו במדינה מאז 1961. אף שהפסיד בבחירות אלה ופעם נוספת ב-1992, הוא ניצח בניסיונו השלישי, בבחירות שנערכו ב-1997, ונכנס לתפקידו בפברואר 1998.

תקופת הנשיאות 
קים דה-ג'ונג נבחר לנשיא בתקופה של משבר כלכלי חמור בארצו, כחלק מן המשבר הפיננסי שפקד את מזרח אסיה. הוא חולל שורת רפורמות כלכליות, בעידוד קרן המטבע הבינלאומית, במטרה לאושש את הכלכלה. הרפורמות התמקדו בהסדרת פעולתם של התאגידים הגדולים ורבי העוצמה במדינה (צ'בול). יש המייחסים למדיניותו את ההתאוששות מן המשבר, ואחרים טוענים שהיא הייתה מתרחשת גם בלעדי הצעדים שנקט.

בתחום יחסי החוץ צידד במדיניות של פיוס כלפי קוריאה הצפונית. בשנת 2000 השתתף בוועידת פסגה היסטורית עם נשיא הצפון, קים ג'ונג איל, שבמהלכה הוסכם על איחוד משפחות מוגבל ועל הצהרה משותפת למען איחוד עתידי בין שתי הקוריאות. על מדיניות זו, ועל מאבקו כפעיל למען הדמוקרטיה, הוענק לו פרס נובל לשלום לשנת 2000.

קישורים חיצוניים

הערות שוליים

נשיאי קוריאה הדרומית
זוכי פרס נובל לשלום
מסדר מיכאל הקדוש וג'ורג' הקדוש: גבירות ואבירי הצלב הגדול
מסדר האמבט: אבירים וגבירות הצלב הגדול
סגל אוניברסיטת קיימברידג'
אסירי מצפון על פי ארגון אמנסטי אינטרנשיונל
חברי האספה הלאומית של קוריאה הדרומית
אסירים פוליטיים
דרום קוריאנים שנפטרו ב-2009
ילידי 1924